แคริ่งเบนเข็มขึ้นห้าง หนีร้านทำผมห้องแถว
โพสต์ทูเดย์ &#8212; แคริ่ง ลุยห้างค้าปลีกแทนห้องแถว หลังพบร้านเสริมสวยระดับล่าง 23 หมื่นราย ทยอยตาย
26 ก.ย. 2552

โพสต์ทูเดย์ — แคริ่ง ลุยห้างค้าปลีกแทนห้องแถว หลังพบร้านเสริมสวยระดับล่าง 23 หมื่นราย ทยอยตาย 
นายภัทร์ชุมพล ปิยมโนเศรษฐ์ ผู้จัดการฝ่ายการตลาด กลุ่มผลิตภัณฑ์ดูแลเส้นผม “แคริ่ง” เปิดเผยว่า บริษัทปรับแผนการตลาดโดยหันมาทำตลาดผ่านช่องทางขายภายในห้างค้าปลีกและร้านเสริมสวยภายในห้างค้าปลีกมากขึ้น จากเดิมที่จะเน้นขายสินค้าผ่านช่องทางร้านเสริมสวยตามห้องแถว แต่เนื่องจากร้านเสริมสวยระดับล่างที่มีอยู่ประมาณ 2-3 หมื่นราย เริ่มปิดตัวลงตามภาวะเศรษฐกิจและพฤติกรรมของผู้บริโภคที่เริ่มหันมาใช้บริการร้านเสริมสวยที่มีชื่อเสียงมากขึ้น 
นอกจากนี้ ยังมีแผนใช้งบ 30 ล้านบาท ทำกิจกรรมทางการตลาด และโฆษณาประชาสัมพันธ์สินค้าของแคริ่งผ่านสื่อโฆษณาในรูปแบบต่างๆ พร้อมกันนี้ยังมีแผนจัดกิจกรรมส่งเสริมการขายร่วมกับร้านซาลอน ซึ่งถือเป็นตลาดที่ใหญ่มาก และแคริ่งเป็นผู้นำตลาดในช่องทางขายนี้ โดยคาดว่าสิ้นปีจะมียอดขายเติบโตกว่า 10% ตามเป้าที่ตั้งไว้ 
“ปัจจุบันมูลค่าตลาดผลิตภัณฑ์ดูแลเส้นผมมีมูลค่าอยู่ที่ประมาณ 1.18 หมื่นล้านบาท และมีการแข่งขันกันค่อนข้างรุนแรง โดยเฉพาะสินค้าอินเตอร์แบรนด์ ซึ่งสินค้าของบริษัทจะไม่เข้าไปแข่งกับสินค้ากลุ่มดังกล่าว เพราะเป็นสินค้าราคาสูง แต่จะเน้นทำตลาดร้านซาลอนเป็นหลัก อย่างไรก็ตาม จากการที่บริษัทมีการปรับแผนการตลาดและปรับภาพลักษณ์สินค้าให้มีความทันสมัย คาดว่าจะผลักดันให้มีรายได้เติบโตตามเป้าหมายได้” นายภัทร์ชุมพล กล่าว